Velferðarnefnd Alþingis ætlar að skila Alþingi þingsályktunartillögu um rannsókn á Arnarholti og öðrum sambærilegum heimilum. Formaður nefndarinnar segir að í rannsókninni verði einnig að skoða aðbúnað fólks á hvers kyns vistheimilum nú á dögum.
Velferðarnefnd Alþingis hyggst skila Alþingi skýrslu og þingsályktunartillögu um rannsókn á vistheimilinu Arnarholti og fleiri sambærilegum heimilum fljótlega eftir páska. Formaður nefndarinnar segir að í þessari vinnu hafi nefndarmenn fengið ábendingar um slæman aðbúnað fatlaðs fólks nú á dögum.
Í nóvember greindi fréttastofa RÚV frá slæmum aðbúnaði og ómannúðlegri meðferð sem fólk á vistheimilinu Arnarholti varð fyrir á árunum í kringum 1970. Fréttastofa birti þá gögn sem aldrei höfðu komið fyrir sjónir almennings áður. Eftir þá umfjöllun hefur rannsókn á málinu verið í burðarliðnum, og hefur málið meðal annars verið tekið fyrir í borgarstjórn, borgarráði, forsætisráðuneytinu og hjá Velferðarnefnd Alþingis. Helga Vala Helgadóttir, formaður nefndarinnar, segir að nú hafi verið tekin ákvörðun um næstu skref.
Og erum núna búin að taka ákvörðun um að senda Alþingi skýrslu um þá vinnu sem við höfum verið í, og jafnframt þingsályktunartillögu um að farið verði í rannsókn á þessum málum.
Þá rannsókn ekki bara á Arnarholti heldur öðrum heimilum líka?
Já. Eftir að Arnarholts-málið kom fram í dagsljósið, þá fengum við öll fjölda tilkynninga og ábendinga frá fólki og aðstandendum allt fram í nútímann, á hinum og þessum stöðum. Og þá áttuðum við okkur á því að við erum ekki bara að horfa á fortíðina, heldur þurfum við ekki síður að horfa til dagsins í dag, hvað er að gerast í þessum málum núna. Og þetta er yfirgripsmeira en þetta eina heimili.
Helga Vala segir að einhugur hafi verið í nefndinni um að fara þessa leið, enda sé málið ekki flokkspólitískt.
Við ætlum að klára að smíða þessa afurð núna í þessu hléi sem er á þinginu, viku fyrir og eftir páska, og vonandi náum við að skila þinginu þessu fljótlega eftir það.
Velferðarnefnd Alþingis ætlar að skila Alþingi þingsályktunartillögu um rannsókn á Arnarholti og öðrum sambærilegum heimilum. Formaður nefndarinnar segir að í rannsókninni verði einnig að kanna aðbúnað fólks á hvers kyns vistheimilum nú á dögum.